Մենք ի զուր կը փորձենք ցոյց տալ թէ թագաւորը իրաւ ալ մերկ է։ Ո՛չ, անոնք երդուած են եւ իրենց վստահած մարդիկը այսպէս չեն կրնար ըլլալ։ Կեանքի մէջ ամենադժուար բաներէն մէկը ըլլալու է կոյրզկուրայն հաւատացողը անհատը ուշքի բերել։ Ո՛չ, ան կը յամառի իր ուխտին մէջ եւ բաւական դժուար է զայն արթուն պահել։ Ներկայ ընկերային կեանքի կարեւորագոյն առաքելութիւններէն մէկն է թափանցիկութիւնը։ Ժողովրդավարական սկզբունքները յաջողած ընկերութիւններ կը յարգեն այդ սկզբունքը եւ բացի ռազմական գաղտնիքներէ հասարակութիւնը դիւրաւ կը հասնի իր հետաքրքրուած բոլոր պետական գիտելիքներուն։ Այդ տեսակ երկիրներու մէջ ոչ ոք իրաւունք ունի ազգային կամ պետական նիւթերը հասարակ ժողովուրդէն գաղտնի պահելու։